**Yamanashi** (jap. 山梨市, *Yamanashi-shi*) on Japanin kaupunki Honshūn saarella Chūbun tai Kōshin’etsun alueella Yamanashin prefektuurissa. Se sijaitsee sisämaassa prefektuurin pohjoisosassa Kōfun altaan koillisreunalla. Kaupungin läpi virtaa Fuefukijoki. Pohjoisessa siihen kuuluu vuoristoalueita ja se rajautuu Naganon ja Saitaman prefektuureihin. Yamanashissa on 34 335 asukasta (heinäkuussa 2020) ja sen pinta-ala on 289,80 neliökilometriä.

Yamanashin kaupunki perustettiin vuonna 1954 liittämällä yhteen Kanoiwan ja Kusakaben maaseutukaupungit sekä viisi kyläkuntaa. Kanoiwa ja Kusakabe kehittyivät historiallisesti Ōme-kaidō-tiereitin postiasemina: nykyisin ne ovat kasvaneet yhteen ja muodostavat kaupungin ydinalueen. Perinteisiä elinkeinoja seudulla olivat riisin ja silkin viljely. Toisen maailmansodan jälkeen siellä siirryttiin kuitenkin nopeasti viljelemään hedelmiä, etenkin viinirypäleitä, persikoita ja kakeja. Sittemmin kaupunkiin on sijoittunut myös viinin valmistusta, elektroniikka- ja hienomekaanista teollisuutta sekä hiilikuitujen tuotantoa. Kaupunki laajeni huomattavasti vuonna 2005, kun siihen liitettiin Makiokan maaseutukaupunki ja Mitomin kyläkunta.

Yamanashin rakennettuun kulttuuriperintöön kuuluu Seihaku-jin buddhalainen temppeli, jonka Muromachi-kaudella rakennettu Butsuden-halli on valittu Japanin kansallisaarteeksi. Myös osa Kubo Hachiman-jinjan pyhäkön rakennuksista on Muromachi-kaudelta peräisin. Luonnonnähtävyyksiä ovat muun muassa Nishizawan laakso ja klassisen kauden runoudesta tunnettu Fuefukijoen rantakallio Sashide no iso. Fuefukin varrella sijaitsee niin ikään Manrikin metsä, jota pidetään Takeda Shingenin istuttamana. Kaupungissa toimii myös Iwashita-onsenin kuuma lähde. Osa kaupungin alueesta kuuluu Chichibun–Taman–Kain puolikansallispuistoon. Yamanashia palvelee JR Higashi-Nihonin Chūō-päälinja.

Kuvia
-----

* Tokusavuori HirosejärveltäTokusavuori Hirosejärveltä
* Kubo Hachiman-jinjan torii-porttiKubo Hachiman-jinjan torii-portti
* Nanatsugama-godanin vesiputousNanatsugama-godanin vesiputous
* Okkazuman kirsikkapuuOkkazuman kirsikkapuu
* Yamanashin kaupungintaloYamanashin kaupungintalo

Lähteet
-------

1. 1 2 3  市の概要 Yamanashi City. Viitattu 11.07.2020.
2. 1 2  現在の山梨市の人口・世帯数 2020年7月1日現在 Yamanashi City. Viitattu 11.07.2020.
3. 1 2 3  市の花・木・鳥 Yamanashi City. Viitattu 11.07.2020.
4. 1 2 3  ブリタニカ国際大百科事典 小項目事典: 山梨市 Kotobank. Viitattu 11.07.2020.
5. 1 2 3  日本大百科全書: 山梨（市） Kotobank. Viitattu 11.07.2020.

Aiheesta muualla
----------------

* Kuvia tai muita tiedostoja aiheesta **Yamanashi** Wikimedia Commonsissa

* Kaupungin internetsivut (japaniksi)

  


|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| 

| * n
* k
* m
Yamanashin prefektuuri |
| --- |
|  |
| Kaupungit | 
* Chūō
* Fuefuki
* Fujiyoshida
* Hokuto
* Kai
* Kōfu (pääkaupunki)
* Kōshū
* Minami-Alps
* Nirasaki
* Ōtsuki
* Tsuru
* Uenohara
* Yamanashi

 |  |
|  |
| Kunnatpiirikunnittain | **Kita-Tsurun piirikunta** (Kosuge · Tabayama) · **Minami-Koman piirikunta** (Hayakawa · Fujikawa · Minobu · Nanbu) · **Minami-Tsurun piirikunta** (Dōshi · Fuji-Kawaguchiko · Narusawa · Nishi-Katsura · Oshino · Yamanakako) · **Naka-Koman piirikunta** (Shōwa) · **Nishi-Yatsushiron piirikunta** (Ichikawa-Misato) |

 |